
Poreč, 10. studenog 2025.

- SREDSTVIMA JAVNOG INFORMIRANJA

POREČ - vikend pun događanja - PorečDox, Final Four u boćanju, Dance kup i Herbststadl ispunili kino i sportske dvorane

Proteklog vikenda Poreč je još jednom bio domaćin vrhunskih sportskih, glazbenih i filmskih događanja, privukavši brojne posjetitelje iz Hrvatske i inozemstva. 

Final Four – Europski Kup prvaka u boćanju

U Boćarskoj dvorani SRC Veli Jože održan je završni turnir Europskog Kupa prvaka u boćanju – Final Four, najelitnijeg klupskog natjecanja u Europi i svijetu. Na turniru su nastupili klubovi talijanska La Perosina Boulenciel i slovenska QAP Postojna, te jedan od najuspješnijih europskih klubova svih vremena i sedmerostruki europski prvak, talijanski BRB Ivree i trostruki europski prvak, francuski Saint Vulbas. Na svim je utakmicama atmosfera bila vrhunska, a u napetoj finalnoj utakmici slavili su talijanski boćari iz La Perosine odnijevši pobjedu nad Saint Vulbasom. Turnir je dodatno pridonio promociji Poreča kao sportskog središta i potvrdio grad kao domaćina događanja vrhunske kvalitete.

Dance Cup Poreč – hrvatski plesni vrh u akciji

Ispunjena je bila i sportska dvorane Osnovne škole Finida gdje se održavao Dance Cup Poreč, jedan od najvećih bodovnih turnira Hrvatskog sportskog plesnog saveza (HSPS). Na natjecanju je predstavljeno ukupno 576 koreografija iz različitih plesnih disciplina, od najmlađih početnika do iskusnih seniorskih plesača. Na Dance Cupu sudjelovali su vodeći hrvatski klubovi, uključujući PK Modus, PK Dance Queen, PK Brutala i domaćinski SPK USB Poreč.

Herbststadl 2025 – glazbeni spektakl u Poreču

Od 6. do 9. studenoga Poreč je ugostio Herbststadl, popularnu glazbenu manifestaciju koja dolazi s njemačko‑govornog područja (Austrija/Njemačka). Ovaj događaj, osmi put održan u Poreču, organiziran je prema modelu paket-aranžmanima za goste, čime se dodatno naglašava njegov ekskluzivni karakter. Na festivalu su nastupili renomirani izvođači poput Fantasy, Ross Antony, voXXclub, Jazz Gitti, Monika Martin, Michael Holm, Die Edlseer, Markus, Die jungen Zillertaler, Schwiizer Mix i Die Partykrocha pa su posjetitelji mogli uživati u vrhunskoj zabavi i autentičnoj atmosferi.

15. POREČDOX – međunarodni festival dokumentarnog filma

U subotu, 8. studenoga, započeo je jubilarni 15. POREČDOX, međunarodni festival dokumentarnog filma koji traje do 15. studenoga. Festival uključuje projekcije domaćih i stranih dokumentaraca, izložbe, koncerte te edukativne radionice za djecu i mlade. Otvorenje festivala obilježila je izložba CAPSULE_01: VHS DYSTOPIA u Maloj galeriji POU Poreč, svečano otvorenje u kinodvorani te projekcija filma Fiume o morte! uz DJ set Minolte. Cijeli program pratite na društvenim mrežama i web stranici www.poup.hr 

Poreč je proteklog vikenda još jednom pokazao svoju svestranost i sposobnost da tijekom posezone ugosti sportska, glazbena i kulturna događanja vrhunske razine, i tako potvrdio status grada koji uspješno spaja kvalitetu sadržaja i turističku atraktivnost.

Molimo Vas da priopćenje objavite u Vašem mediju.


TURISTIČKA ZAJEDNICA GRADA POREČA

